  Виталий Пронин Ку-о Алнаш ёросысь Писэйгуртысь но Асангуртысь кенакъёс Сочие вуылысалзы ай? Муг шедиз - соосты ӧтизы калык культуралы сӥзем «Выжыос» фестивале. Соос сяна, Удмурт шаерысь фестивале пыриськизы на Можга карысь «Вить Сергейёс» группа но. Пусйыны кулэ, та фестивале пыриськизы кунысьтымы уно калык ансамбльёс - калык сямъёсты выжыысь выжые утисьёс.Асангуртысь «Тугоко» ансамбльлы туэ 25 ар тырме ни. Гуртоос отчы мыло-кыдо пырисько: дышетӥсьёс но, скал кыскисьёс но, воспитательёс но. Пӧлазы вань 5 кузя воргоронъёссы но - таос но гуртын тыршисьёс. Ваньзэ-ӧвӧлзэ «Тугокое» пырисько ог 17 пала мыло-кыдоос. Самой егитэз 30 ареслэсь ӧжыт гинэ ортчемын, нош тужгес арлыдоез - Светлана Загибалова. Та мыло-кыдо кышномуртлэн самодеятельносте пыриськемезлы туэ 38 ар тырмоз ни. Котькытчы вутске со: «Тугокоосын» но, огазе люкаськыса, кырӟаны-вераны, Сочие но фестивале вутскыны, «Удмурт кенеш» огазеяськонлэн кичӧлтэмезъя радъям ужрадъёсы но пыриськыны, отчы калыкез но бурдъяны-кыскыны.«Тугоко» ансамблен мыло-кыдо кивалтэ Асангуртысь клубын ужась Евгения Волкова. Со котыраз калыкез люканы быгатэ, сцена вылын кырӟан-веранэз валаса радъя. 25 ар куспын кыӵе гинэ ужрадъёсы ӧз пыриськылэ ни та ансамбле ветлӥсьёс! Нош Сочиын ортчись «Выжы» фестиваль сярысь ивортӥз но мылкыдзэс бурдъяз гуртысь культурая юртэн кивалтӥсь Татьяна Колесникова.Озьы «тугокоос» кузь сюрес вылэ потӥзы но фестивале люкаськемъёслэсь йырзэс поромытӥзы! Ӵошатсконлэсь валтӥсь кузьымзэ - гран-призэ утӥзы! Вылаз ик соосты пусйизы на крезьгур центрен - таиз кырӟаны-вераны «Тугокоослы» туж интыяз луоз, ойдо. Вуоно фестивале но пыриськыны ӧтизы на: тӥтэк, пе, табере мӧзмыт луоз.Удалтӥз «тугокоослы» гуртысьтызы кивалтӥсен но: «Молодая гвардия» хозяйстволэн йырыз Михаил Крылов соослы быгатэмезъя юрттӥське. Сцена вылэ потан дӥсь но басьтыны, сюрес вылэ потыны но юрттэтсэ висъя. Сочие вуылэмзы понна но «тугокоос» солы тау каро. Солэн бурдъямезтэк, пе, сокеме потыны ӧй дӥсьтысалмы.Сочиын ортчем фестивальысь вормись луыса берытскизы Можга городысь «Вить Сергейёс» группа но Алнаш ёросысь Писэйгуртысь «Азвесь гырлы» ансамбль: соос пусъемын I-тӥ степенё лауреат нимын.Елена Тугашова Туспуктэм:  vk.com ("Вить Сергейёс" группа) Теги: фестиваль  